CELEX: 62019TN0787
Language: mt
Date: 2019-11-13 00:00:00
Title: Kawża T-787/19: Rikors ippreżentat fit-13 ta’ Novembru 2019 – The Sage Group et vs Il-Kummissjoni

10.2.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 45/75
            
         
      Rikors ippreżentat fit-13 ta’ Novembru 2019 – The Sage Group et vs Il-Kummissjoni
      (Kawża T-787/19)
      (2020/C 45/60)
      Lingwa tal-kawża: l-Ingliż
      
         Partijiet
      
      
         Rikorrenti: The Sage Group plc (Newcastle Upon Tyne, ir-Renju Unit), Sage Treasury Company Ltd (Newcastle Upon Tyne), Sage Irish Investments One Ltd (Newcastle Upon Tyne) u Sage Irish Investments Two Ltd (Newcastle Upon Tyne) (rappreżentanti: J. Lesar, Solicitor, u K. Beal QC)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni C(2019) 2526 final tat-2 ta’ April 2019 dwar l-Għajnuna mill-Istat SA.44896 implimentata mir-Renju Unit dwar l-Eżenzjoni mill-Finanzjament tal-Gruppi ta’ CFC;
               
            
                  —
               
               
                  fi kwalunkwe każ, tordna lill-Kummissjoni tbati l-ispejjeż tar-rikorrenti relatati ma’ din il-kawża.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw tmien motivi.
      
                  1.
               
               
                  L-ewwel motiv ibbażat fuq il-fatt li l-Kummissjoni applikat l-Artikolu 107(1) TFUE b’mod żbaljat u/jew wettqet żball manifest ta’ evalwazzjoni fl-għażla tagħha tal-qafas ta’ referenza għall-analiżi tas-sistema tat-taxxa. Il-Kummissjoni kellha tqis il-qafas ta’ referenza bħala s-sistema tat-taxxa fuq il-kumpanniji tar-Renju Unit, mhux sempliċement is-sistema tal-Korporazzjonijiet Ikkontrollati Minn Barra l-Pajjiż (CFC) hija nnifisha.
               
            
                  2.
               
               
                  It-tieni motiv ibbażat fuq il-fatt li l-Kummissjoni wettqet żball ta’ liġi fl-applikazzjoni tagħha tal-Artikolu 107(1) TFUE u/jew wettqet żball manifest ta’ evalwazzjoni meta adottat approċċ żbaljat fl-analiżi tas-sistema CFC. Fil-premessi 124 sa 126 tad-deċiżjoni kkontestata, il-Kummissjoni qieset, b’mod żbaljat, id-dispożizzjonijiet tal-Kapitolu 9 tal-Parti 9A tal-Att dwar it-Tassazzjoni (Internazzjonali u Dispożizzjonijiet Oħra) 2010 bħala forma ta’ deroga minn impożizzjoni ġenerali ta’ taxxa li tinsab fil-Kapitolu 5 tiegħu.
               
            
                  3.
               
               
                  It-tielet motiv ibbażat fuq il-fatt li l-Kummissjoni wettqet żball ta’ liġi fl-applikazzjoni tagħha tal-Artikolu 107(1) TFUE meta sostniet, fil-premessi 127 sa 151 tad-deċiżjoni kkontestata, li l-kriterju ta’ selettività kien issodisfat, jiġifieri li impriżi f’pożizzjonijiet fattwalment u legalment komparabbli ġew ittrattati b’mod differenti.
               
            
                  4.
               
               
                  Ir-raba’ motiv ibbażat fuq il-fatt li l-eżenzjoni ta’ 75 % taħt it-Taqsima 371ID tal-Att dwar it-Tassazzjoni (Internazzjonali u Dispożizzjonijiet Oħra) 2010 hija ġġustifikata minħabba n-natura u l-istruttura globali tas-sistema tat-taxxa.
               
            
                  5.
               
               
                  Il-ħames motiv ibbażat fuq il-fatt li l-impożizzjoni ta’ piż tat-taxxa fuq CFCs li jissodisfaw l-eżenzjonijiet stipulati fl-imsemmi Kapitolu 9 bħala klassi tikser il-libertà ta’ stabbiliment tar-rikorrenti bi ksur tal-Artikolu 49 TFUE.
               
            
                  6.
               
               
                  Is-sitt motiv ibbażat fuq il-fatt li kien hemm żball manifest ta’ evalwazzjoni fir-rigward tal-eżenzjoni ta’ 75 % u tal-kwistjoni ta’ proporzjon fiss.
               
            
                  7.
               
               
                  Is-seba’ motiv ibbażat fuq il-fatt li d-deċiżjoni tal-Kummissjoni tonqos milli tirrispetta l-prinċipju ġenerali tad-dritt tal-Unjoni Ewropea ta’ nondiskriminazzjoni jew ta’ ugwaljanza.
               
            
                  8.
               
               
                  It-tmien motiv ibbażat fuq il-fatt li l-Kummissjoni wettqet żball ta’ liġi meta applikat b’analoġija jew b’dipendenza mhux dovuta fuq it-termini tad-Direttiva tal-Kunsill (UE) 2016/1164 tat-12 ta’ Lulju 2016 li tistabbilixxi regoli kontra l-prattiki ta’ evitar tat-taxxa li jaffettwaw direttament il-funzjonament tas-suq intern (1), li ma kinitx applikabbli ratione temporis.
               
            
         (1)  ĠU 2016, L 193, p. 1.